Γνωμοδότηση της Επιτροπής των Περιφερειών για:

- την "Ανακοίνωση της Επιτροπής 'Ανάπτυξη του διευρωπαϊκού δικτύου μεταφορών: καινοτόμος χρηματοδότηση - διαλειτουργικότητα τηλεδιοδίων'", και

- την "Πρόταση για οδηγία του Ευρωπαϊκού Κοινοβουλίου και του Συμβουλίου σχετικά με τη γενίκευση και τη διαλειτουργικότητα των συστημάτων οδικών τηλεδιοδίων στην Κοινότητα"

(2004/C 73/11)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Ανακοίνωση της Επιτροπής "Ανάπτυξη του διευρωπαϊκού δικτύου μεταφορών: Καινοτόμος χρηματοδότηση - Διαλειτουργικότητα τηλεδιοδίων" και την "Πρόταση Οδηγίας του Ευρωπαϊκού Κοινοβουλίου και του Συμβουλίου σχετικά με τη γενίκευση και τη διαλειτουργικότητα των συστημάτων οδικών τηλεδιοδίων στην Κοινότητα" (COM(2003) 132 τελικό - 2003/0081 (COD))·

έχοντας υπόψη την απόφαση του Συμβουλίου της 19ης Μαΐου 2003, να ζητήσει, σύμφωνα με το άρθρο 75 και την πρώτη παράγραφο του άρθρου 265 της ΣΕΚ, τη γνώμη της επί του θέματος αυτού·

έχοντας υπόψη τα συμπεράσματα του σεμιναρίου το οποίο διοργάνωσε η επιτροπή "Πολιτική εδαφικής συνοχής" με θέμα "Η Επιτροπή των Περιφερειών και η Ευρωπαϊκή Πολιτική Μεταφορών μέχρι το 2010: Ποιες είναι οι υποχρεώσεις των δημόσιων υπηρεσιών και πως πρέπει να οργανωθούν οι μεταφορές στην Ευρώπη; Ο ρόλος των εμπλεκόμενων μερών" και το οποίο πραγματοποιήθηκε στη Λυών της Γαλλίας, στις 14 Μαρτίου·

έχοντας υπόψη την απόφαση που έλαβε ο Πρόεδρός της, την 5η Μαΐου 2003, να ανατεθούν οι σχετικές εργασίες στην επιτροπή "Πολιτική εδαφικής συνοχής"·

έχοντας υπόψη τη γνωμοδότηση (CdR 185/2003 rev.) που υιοθέτησε η επιτροπή "Πολιτική εδαφικής συνοχής" στις 12 Σεπτεμβρίου 2003, με βάση εισηγητική έκθεση του κ. Robert NEILL, Μέλους της Συνέλευσης του Λονδίνου (ΗΒ, ΕΛΚ)·

Εκτιμώντας ότι:

1) Η ανάπτυξη των Διευρωπαϊκών Δικτύων (ΔΕΔ) δεν έχει ολοκληρωθεί ακόμη, προσκρούοντας στην έλλειψη επενδύσεων για μείζονα σχέδια υποδομών και την απουσία διαλειτουργικότητας μεταξύ των τύπων μεταφορών και μεταξύ των κρατών μελών.

2) Η Κοινότητα χρειάζεται να θεσπίσει νέους τρόπους χρηματοδότησης και προώθησης της ανάπτυξης των ΔΕΔ, μέσω ενισχυμένων κοινοπραξιών του δημοσίου και του ιδιωτικού τομέα και την εισαγωγή νέου πλαισίου για την ενθάρρυνση της απλοποιημένης συμμετοχής του ιδιωτικού τομέα σε σχέδια υποδομών. Αυτές θα πρέπει να σχεδιασθούν κατά τρόπο ώστε να συμπεριλαμβάνουν την πλήρη και συστηματική συμμετοχή των τοπικών και περιφερειακών αρχών και δεν θα πρέπει να αναλαμβάνονται μόνο σε συνεργασία του κράτους μέλους με την ΕΕ.

3) Η ευρείας κλίμακας υιοθέτηση υποδομών χρέωσης από τις τοπικές και περιφερειακές αρχές απαιτεί την εισαγωγή μέτρων για τη διασφάλιση μεγαλύτερου βαθμού διαλειτουργικότητας.

4) Τα υφιστάμενα και μελλοντικά οδικά διόδια διαχειρίζονται, κατά κύριο λόγο, οι τοπικές και περιφερειακές αρχές, οι οποίες θα πρέπει να διατηρήσουν τον έλεγχο επί του επιπέδου και των λεπτομερειών χρέωσης, καθώς και επί της χρησιμοποιούμενης τεχνολογίας, μολονότι θα πρέπει να έχουν ως γενικό στόχο τη συμβολή στη διαλειτουργικότητα των οδικών διοδίων σε όλη την Κοινότητα.

5) Οι συστάσεις της Επιτροπής των Περιφερειών θα συμπληρωθούν υπό το φως της νέας πρότασης για Οδηγία του Ευρωπαϊκού Κοινοβουλίου και του Συμβουλίου για την τροποποίηση της οδηγίας 1999/62/ΕΚ (Eurovignette) περί επιβολής τελών στα βαρέα φορτηγά οχήματα που χρησιμοποιούν ορισμένα έργα υποδομής, την οποία υιοθέτησε η Ευρωπαϊκή Επιτροπή στις 23 Ιουλίου 2003.

υιοθέτησε, κατά την 52η σύνοδο ολομέλειας της 19ης και 20ής Νοεμβρίου 2003 (συνεδρίαση της 20ής Νοεμβρίου), ομόφωνα την παρούσα γνωμοδότηση.

ΟΙ ΑΠΟΨΕΙΣ ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ

Η Επιτροπή των Περιφερειών,

θεωρεί ότι δεν ενδείκνυται η ενσωμάτωση αυτών των δύο θεμελιωδών πολιτικών σε μία ανακοίνωση. Η συγχώνευση μίας πρότασης για οδηγία σχετικά με τη διαλειτουργικότητα των οδικών διοδίων με μία συζήτηση για τις μεθόδους χρηματοδότησής της δεν φαίνεται απολύτως αρμόζουσα·

αμφισβητεί αυτή την ενσωμάτωση, με το αιτιολογικό ότι, αν και υφίστανται ορισμένοι δεσμοί μεταξύ αυτών των δύο πολιτικών, εντούτοις η άμεση συσχέτισή τους δεν μπορεί να εξηγηθεί εύκολα, καθώς αυτές πραγματεύονται ξεχωριστά και διαφορετικά θέματα. Αν και η ανακοίνωση για τα Διευρωπαϊκά Δίκτυα συνδέεται με τα οδικά διόδια και την αρχή της διαλειτουργικότητας, η εν λόγω άμεση συσχέτιση μπορεί να προκαλέσει σύγχυση, καθώς το δεύτερο στοιχείο, η πρόταση για οδηγία σχετικά με τα οδικά τηλεδιόδια, δεν περιορίζεται μόνο σε οδούς που εμπίπτουν στα ΔΕΔ, αλλά θα ισχύει για όλες τις οδούς·

ζητεί από την Επιτροπή να αναλάβει τεχνικό διάλογο μεταξύ των υπευθύνων υπαλλήλων της Επιτροπής και εμπειρογνωμόνων/επαγγελματιών από την τοπική αυτοδιοίκηση, τους οποίους θα ορίσει η ίδια η τοπική αυτοδιοίκηση, προκειμένου να συμμετέχουν στις ανταλλαγές απόψεων κατά τη διαμόρφωση πολιτικής και τη χάραξη της πολιτικής μεταφορών.

ΝΕΟΙ ΤΡΟΠΟΙ ΠΡΟΩΘΗΣΗΣ ΤΗΣ ΑΝΑΠΤΥΞΗΣ ΥΠΟΔΟΜΩΝ

Η Επιτροπή των Περιφερειών,

επιδοκιμάζει τις προσπάθειες της Επιτροπής να αντιμετωπίσει την απουσία επενδύσεων για τα σχέδια ΔΕΔ, να ανταποκριθεί στους στόχους της Κοινότητας για τον περιορισμό των επιβραδύνσεων της κυκλοφορίας και να βελτιώσει τη διαλειτουργικότητα και τη συνοχή·

φρονεί ότι τα σχέδια ΔΕΔ απαιτούν ζωτικές εγχύσεις επενδύσεων τόσο από το δημόσιο όσο και, όταν κρίνεται απαραίτητο, από τον ιδιωτικό τομέα. Εντούτοις, πιστεύει ότι αυτό δεν πρέπει να γίνει εις βάρος της τοπικής διαχείρισης της ζήτησης μεταφορών.

1. Η διασφάλιση της ακεραιότητας της ασφάλειας

1.1. Ζητεί επειγόντως από την Επιτροπή να προβεί σε λεπτομερή ανάλυση των συνεπειών της συμμετοχής του δημόσιου τομέα σε μείζονα σχέδια υποδομών, και ιδιαίτερα του αντίκτυπου επί της ασφάλειας της δυνητικά αποκεντρωμένης διαχείρισης των υποδομών.

1.2. Θεωρεί ότι η Επιτροπή πρέπει να προβεί σε ανάλογη ανάλυση των συνεπειών που θα μπορούσαν να έχουν επί της γενικής ασφάλειας και αξιοπιστίας των δικτύων μεταφορών οι συμβάσεις συντήρησης των υποδομών από τον ιδιωτικό τομέα.

1.3. Ζητεί από την Επιτροπή να διερευνήσει τον τρόπο υιοθέτησης της δορυφορικής τεχνολογίας για την ενημέρωση των χρηστών των οδών για τις καταλληλότερες παρακαμπτήριες οδούς. Σε περιπτώσεις επείγουσας ανάγκης ή σοβαρών κυκλοφοριακών συμφορήσεων, συχνά η κυκλοφορία διοχετεύεται σε κύριες ή ελάσσονες οδικές αρτηρίες που δεν είναι σε θέση να απορροφήσουν μεγάλο κυκλοφοριακό όγκο, προκαλώντας τη μετάθεση των συμφορήσεων και προβλήματα για τους οδηγούς και τους πεζούς που χρησιμοποιούν συνήθως αυτές τις αρτηρίες.

2. Θέσπιση του κατάλληλου πλαισίου για τις κοινοπραξίες δημοσίου και ιδιωτικού τομέα στα ΔΕΔ

2.1. Υποστηρίζει ότι οποιοδήποτε πλαίσιο για κοινοπραξίες δημοσίου και ιδιωτικού τομέα (ΡΡΡ) πρέπει να σχεδιασθεί κατά τρόπο που να διασφαλίζει την πλήρη τήρηση των αρχών του ανταγωνισμού. Η ΕΤΠ συμμερίζεται το στόχο για την προσφυγή σε περισσότερες επενδύσεις από τον ιδιωτικό τομέα, αλλά ζητεί από την Επιτροπή να εγγυηθεί ότι θα καταβληθούν προσπάθειες για να προληφθεί η υιοθέτηση μονοπωλιακών τάσεων από τις εταιρίες του ιδιωτικού τομέα κατά την κατάρτιση των συμβάσεων και των σχεδίων.

2.2. Εκφράζει την υποστήριξή της για την εισαγωγή του καταστατικού της ευρωπαϊκής εταιρίας, αλλά προειδοποιεί ότι οι δραστηριότητες των εταιριών του ιδιωτικού τομέα που συμμετέχουν σε κοινοπραξίες δημοσίου και ιδιωτικού τομέα πρέπει να παρακολουθούνται στενά, προκειμένου να προληφθούν έγκαιρα τυχόν παραβάσεις των κανόνων του ανταγωνισμού.

2.3. Ζητεί την ενσωμάτωση των νεοφανών πανευρωπαϊκών πολιτικών βιώσιμων κατασκευών σε κάθε συμβατικό πλαίσιο κοινοπραξιών δημοσίου και ιδιωτικού τομέα.

2.4. Καλεί την Επιτροπή να προβεί σε σαφείς δηλώσεις πολιτικής για τις συνέπειες των πρόσφατων διευθετήσεων στα διάφορα φορολογικά καθεστώτα για τις εταιρίες του ιδιωτικού τομέα που συμμετέχουν σε κοινοπραξίες δημοσίου και ιδιωτικού τομέα. Η ΕΤΠ αναγνωρίζει ότι η φορολογία αποτελεί ένα θέμα το οποίο πρέπει να αντιμετωπισθεί με διαδικασίες που βασίζονται στην ομοφωνία, αλλά ωστόσο εκφράζει την ανησυχία ότι αυτό θα μπορούσε να οδηγήσει εταιρίες που ενδιαφέρονται να συμμετάσχουν σε ΡΡΡ (κοινοπραξίες δημόσιου και ιδιωτικού φορέα) να στραφούν σε ένα ή δύο κράτη μέλη με ευνοϊκότερο φορολογικό καθεστώς. Αυτό θα μπορούσε να είναι εις βάρος της ανάπτυξης ΡΡΡ στο σύνολο του ιστού των ΔΕΔ, καθώς οι τοπικές και περιφερειακές αρχές μπορεί να πληγούν από την έλλειψη πρόσβασης σε εταιρίες του ιδιωτικού τομέα.

2.5. Αναγνωρίζει ότι η διστακτικότητα του ιδιωτικού τομέα να εκτεθεί σε κινδύνους, συμμετέχοντας σε σχέδια δημόσιων μεταφορών, μπορεί να συμβάλλει στην ενθάρρυνση συμπράξεων δημοσίου και ιδιωτικού τομέα. Πρέπει να επιδιωχθούν ισχυρότερα μέσα αλληλεπίδρασης μεταξύ του ιδιωτικού και του δημόσιου τομέα και, όπου αυτό απαιτείται, να διευκολυνθούν από την Ευρωπαϊκή Επιτροπή.

2.6. Αναγνωρίζει ότι και ο δημόσιος τομέας ανησυχεί εύλογα για την έκθεση σε κινδύνους, οι οποίοι μπορεί να συνδέονται με κοινά σχέδια δημοσίου-ιδιωτών, καθώς και για το βαθμό απώλειας του απόλυτου ελέγχου επί των σχεδίων υποδομών ευρείας κλίμακας που ενδέχεται να προκαλέσουν, σε ορισμένες περιπτώσεις, οι ΡΡΡ.

2.7. Καλεί την Επιτροπή να δημοσιεύσει χωρίς καθυστέρηση την Πράσινη Βίβλο για την κοινοπραξία δημοσίου και ιδιωτικού τομέα και να διασφαλίσει ότι τα πρότυπα χρηματοδότησης θα υποστηρίζουν μηχανισμούς για την πλήρη ανάληψη του κόστους καθόλη τη διάρκεια του βίου, ήδη από την αρχή του σχεδίου. Αυτό θα συμβάλει στο να αποκτήσουν σαφή μεσοπρόθεσμη εποπτεία επί των δαπανών συντήρησης (οι οποίες συχνά μπορεί να υπερβαίνουν τις αρχικές δαπάνες κατασκευής) οι νέες πολιτικές διοικήσεις στους κόλπους των τοπικών και περιφερειακών αρχών.

3. Ένα υπο-χρηματοδοτούμενο δίκτυο

3.1. Καλεί την Επιτροπή να εκτιμήσει, το συντομότερο δυνατόν και βάσει των πιο πρόσφατων στοιχείων, τις συνέπειες που θα έχει για τα Διαρθρωτικά Ταμεία η προτεινόμενη αύξηση της κοινοτικής χρηματοδότησης στα σχέδια ΔΕΔ και να υποβάλει συστάσεις για τον τρόπο υλοποίησης της πρότασης σύμφωνα με τις περιφερειακές προτεραιότητες. Στο πλαίσιο αυτό, θα πρέπει να επισημαίνονται οι συνέπειες για την επόμενη γενεά των προγραμμάτων των Διαρθρωτικών Ταμείων μετά από το 2006.

ΒΕΛΤΙΩΣΗ ΤΗΣ ΔΙΑΛΕΙΤΟΥΡΓΙΚΟΤΗΤΑΣ ΤΩΝ ΣΥΣΤΗΜΑΤΩΝ ΟΔΙΚΩΝ ΤΗΛΕΔΙΟΔΙΩΝ

4. Παρατηρήσεις σχετικά με τους στόχους πολιτικής

Η Επιτροπή των Περιφερειών

4.1. Σημειώνει ότι πολλές τοπικές και περιφερειακές αρχές έχουν επιδιώξει ή επιδιώκουν να υιοθετήσουν πολιτικές για τη χρέωση της χρήσης των οδών, με την εφαρμογή σχημάτων βάσει της απόστασης ή του χρόνου, και περιλαμβάνουν τη χρήση διοδίων ή σημάτων(1) αντίστοιχα.

4.2. Εκφράζει την υποστήριξή της σε μέτρα, τα οποία προορίζονται να επηρεάσουν τη χρήση των οδών και να αντιμετωπίσουν τις συμφορήσεις και τις δαπάνες της εκτεταμένης χρήσης των οδών.

4.3. Θεωρεί έγκαιρη τη δημοσιοποίηση της πρότασης της Επιτροπής για οδηγία με σκοπό την αντιμετώπιση των τεχνολογικών θεμάτων που συνδέονται με την εισαγωγή της χρέωσης για τη χρήση των οδών. Φρονεί, επίσης, ότι αυτή η οδηγία πρέπει να εξετασθεί σε συνδυασμό με την τελευταία δημοσίευση της Επιτροπής για τη χρέωση της χρήσης υποδομών, η οποία αποτελεί την αναθεώρηση της οδηγίας για το ευρωπαϊκό σήμα(2).

4.4. Ζητεί από την Επιτροπή να διασαφηνίσει κατά πόσον το άρθρο 3.1 ισχύει για όλα τα σχήματα χρέωσης, συμπεριλαμβανομένης και της χρέωσης για την κυκλοφοριακή συμφόρηση. Η ΕΤΠ θεωρεί ότι η χρέωση για την κυκλοφοριακή συμφόρηση είναι διαφορετική από τα διόδια και τα τέλη χρήσης, με κεντρικό στόχο τη διαχείριση της ζήτησης στις αστικές περιοχές μάλλον παρά τη χρηματοδότηση της κατασκευής υποδομών, και ότι η εν λόγω διαφορά πρέπει να διαφαίνεται σαφώς στην οδηγία. Η αρχή της αναλογικότητας πρέπει να ισχύει: τα σχήματα χρέωσης για την τοπική κυκλοφοριακή συμφόρηση πρέπει να υπόκεινται σε περισσότερο ευρείς όρους, δεδομένου ότι ορισμένα είναι μικρής κλίμακας και έχουν περιορισμένο αντίκτυπο επί της διευρωπαϊκής κυκλοφορίας βαρέων οχημάτων μεταφοράς προϊόντων. Η Επιτροπή πρέπει να προβεί στη σχετική διασαφήνιση χωρίς καθυστέρηση, προκειμένου να δοθεί στις τοπικές και περιφερειακές αρχές η δυνατότητα να εφαρμόσουν και να σχεδιάσουν σχήματα χρέωσης για την κυκλοφοριακή συμφόρηση με βεβαιότητα.

4.5. Συνιστά στην Επιτροπή να λάβει υπόψη της τις συνέπειες επί των πολιτικών χρέωσης των διαφοροποιημένων ποσοστών φορολόγησης. Φρονεί, επίσης, ότι η Επιτροπή πρέπει να αναθεωρήσει τις πολιτικές για διαφοροποιημένη φορολόγηση, προκειμένου να προωθήσει τη χρήση καθαρότερων καυσίμων και να διασφαλίσει ότι τα σχήματα χρέωσης των οδών μπορούν να συμβάλουν στις ενέργειες για ευρωπαϊκή οικονομία με περιορισμένη χρήση άνθρακα. Σημειώνει ότι η Ευρωπαϊκή Επιτροπή έχει εκφράσει την πρόθεσή της να τροποποιήσει την οδηγία έτσι ώστε να εξαιρέσει από αυτήν τα τοπικά και περιφερειακά συστήματα χρέωσης που δεν χρησιμοποιούν ηλεκτρονικό εξοπλισμό διοδίων.

4.6. Διερωτάται κατά πόσον οι ισχύουσες κοινοτικές πολιτικές στον τομέα αυτό επαρκούν για την ταχύτερη προώθηση της χρήσης καθαρότερων τεχνολογιών και καυσίμων. Θεωρεί ότι η Επιτροπή πρέπει να επιδιώξει τη μεγαλύτερη ολοκλήρωση των πολιτικών στον τομέα αυτό και, όσον αφορά τη χρέωση για τη χρήση των υποδομών, να διασφαλίσει ότι αμφότερες οι πολιτικές συμβάλλουν άμεσα στην επίτευξη των στόχων του περιορισμού των κυκλοφοριακών συμφορήσεων και της μείωσης των επιπέδων των βλαβερών εκπομπών.

4.7. Προτείνει στην Επιτροπή να αναλάβει μία αξιολόγηση του αντίκτυπου των συνεπειών της οδηγίας που να είναι παρόμοια ή και περισσότερο εκτενής της αξιολόγησης που ήδη πραγματοποιήθηκε για τον αντίκτυπο επί των μικρών και μεσαίων επιχειρήσεων.

5. Τεχνολογικές λύσεις

5.1. Αναγνωρίζει την ανάγκη για την ανάπτυξη μίας αγοράς τεχνολογίας για χρέωση με ένα βαθμό σταθερότητας και βεβαιότητας για τους κατασκευαστές, αν και η ισορροπία μεταξύ της ενθάρρυνσης της σταθερότητας και της έμφασης αποκλειστικά σε έναν τύπο τεχνολογίας απαιτεί περισσότερη μελέτη. Η εστίαση στην τάση προς τη δορυφορική τεχνολογία και η χρήση του συστήματος GALILEO πρέπει να αποτελέσουν αντικείμενο προσεκτικού χειρισμού, ώστε να διασφαλισθεί ότι δεν αποκλείεται η ανάπτυξη άλλων τεχνολογιών, οι οποίες πιθανόν να αποδειχθούν αποτελεσματικότερες και φθηνότερες.

5.2. Ζητεί από την Επιτροπή να μην επιμένει για την υιοθέτηση ειδικών τύπων τεχνολογίας στα άρθρα 1 και 3, διότι αυτή η τεχνολογία δεν έχει ακόμη δοκιμαστεί. Ο στόχος της οδηγίας θα πρέπει να είναι η επίτευξη διαλειτουργικότητας και όχι ο προσδιορισμός του τύπου της τεχνολογίας που θα χρησιμοποιηθεί για την επίτευξή της, ιδίως σε μία τόσο ανώριμη αγορά για αυτήν την τεχνολογία.

5.3. Ζητεί από την Επιτροπή να προβεί σε λεπτομερή αξιολόγηση της ετοιμότητας των βιομηχανιών κατασκευής, μετατροπής και παραγωγής συσκευών επί των οχημάτων, προκειμένου να διασφαλισθεί ότι η αγορά αναπτύσσεται επαρκώς για την προμήθεια συσκευών επί των οχημάτων και συνοδευτικής τεχνολογίας Παγκόσμιου Δορυφορικού Συστήματος Εντοπισμού Θέσης (GPS) για οχήματα εντός του προσδιορισμένου χρονικού διαστήματος. Σε αυτή θα πρέπει να συμπεριλαμβάνεται και μία αξιολόγηση της κλίμακας του όγκου των οχημάτων που θα χρειασθεί να υποβληθούν σε μετατροπές.

5.4. Συνιστά στην Επιτροπή να μελετήσει τις εμπειρίες από την τεχνολογία αναγνώρισης των πινακίδων των οχημάτων που υιοθετήθηκε στο Λονδίνο με το σύστημα για τη χρέωση των κυκλοφοριακών συμφορήσεων ως εναλλακτικής λύσης προς τη βασιζόμενη σε δορυφόρο τεχνολογία ή την τεχνολογία μικροκυμάτων μεγάλης εμβέλειας. Η εν λόγω τεχνολογία υλοποιήθηκε και τέθηκε σε λειτουργία εντός 21 μηνών και θα μπορούσε να χρησιμοποιηθεί ως εναλλακτική λύση προς τα τηλεδιόδια για συστήματα χρέωσης των κυκλοφοριακών συμφορήσεων μικρής κλίμακας ή για τη συμπλήρωση ηλεκτρονικών συστημάτων για οχήματα που δεν είναι εξοπλισμένα με τις απαιτούμενες συσκευές επί των οχημάτων.

6. Εφαρμογή

6.1. Ζητεί την επίδειξη μεγαλύτερης ευελιξίας όσον αφορά τις προτεινόμενες περιόδους εφαρμογής, προκειμένου να δοθεί στις αρχές η δυνατότητα να προβούν στην απαιτούμενη μετάβαση στη διαλειτουργικότητα της ηλεκτρονικής είσπραξης των διοδίων. Η μεγάλη πλειονότητα των υφιστάμενων συστημάτων διοδίων βασίζεται στην τεχνολογία των μικροκυμάτων, ενώ η χρήση της δεν αποκλείσθηκε από τις τοπικές και περιφερειακές αρχές, οι οποίες επί του παρόντος σχεδιάζουν να εισαγάγουν και αυτές συστήματα χρέωσης. Στα τοπικά σχήματα χρέωσης των κυκλοφοριακών συμφορήσεων πρέπει να παραχωρηθούν μακρότερες περίοδοι εφαρμογής, εφόσον επιδιώκεται η συμπερίληψή τους στο πεδίο εφαρμογής της οδηγίας.

6.2. Ζητεί από την Επιτροπή να διασαφηνίσει τη χρήση του όρου "φορείς εκμετάλλευσης" στο άρθρο 2.2. Η ΕΤΠ διερωτάται εάν αυτός αναφέρεται στους διαχειριστές των δικτύων που οφείλουν να προμηθεύσουν με εξοπλισμό επί των οχημάτων κατάλληλο για χρήση σε συστήματα τηλεδιοδίων. Αυτό θα μπορούσε να σημαίνει ότι οι διαχειριστές των δικτύων, συμπεριλαμβανομένων και των τοπικών και περιφερειακών αρχών, οφείλουν να είναι σε θέση προμηθεύουν συσκευές για χρήση σε άλλα σχήματα χρέωσης σε όλη την Κοινότητα. Για τη διευκόλυνση αυτού του είδους της προμήθειας, η ΕΤΠ προτείνει την εκπόνηση ενός σχεδίου δράσης για τη βελτίωση της αλληλεπίδρασης μεταξύ των διαχειριστών δικτύων και των προμηθευτών συσκευών επί των οχημάτων.

6.3. Καλεί την Επιτροπή να διασαφηνίσει ειδικότερα τις λεπτομέρειες του προτεινόμενου στόχου για τη μετάβαση ποσοστού 50 % των λωρίδων διοδίων στην ηλεκτρονική είσπραξη μέχρι το 2005. Η ΕΤΠ ζητεί από την Επιτροπή να επιβεβαιώσει κατά πόσον, προτείνοντας τον εν λόγω στόχο, εννοεί ότι το 50 % των λωρίδων διοδίων πρέπει να εξοπλισθεί αποκλειστικά με σύστημα ηλεκτρονικής είσπραξης ή ότι το 50 % των διοδίων που εισπράττονται με ηλεκτρονικό τρόπο πρέπει να μπορούν να εισπράττονται και με συναλλαγές δια χειρός, όπως γίνεται επί του παρόντος.

6.4.,Ζητεί από την Επιτροπή να εξετάσει τις συνέπειες του στόχου εφοδιασμό με λωρίδες των σταθμών διοδίων κατά 50 %. Η απαίτηση το 50 % των λωρίδων να είναι αποκλειστικά ηλεκτρονικό μπορεί να καταλήξει στο να πρέπει οι διαχειριστές δικτύων να αυξήσουν τον αριθμό των λωρίδων προκειμένου να αποφεύγουν τις κυκλοφοριακές συμφορήσεις που προκαλούν οδηγοί, οι οποίοι πιθανόν δεν υιοθέτησαν τη μέθοδο ηλεκτρονικής πληρωμής ενώ εγκατέλειψαν εκείνη της πληρωμής δια χειρός.

6.5.,Αναγνωρίζει το δικαίωμα στα κράτη μέλη, να εξαιρούν τις γέφυρες και τις σήραγγες με πολύ χαμηλή κυκλοφορία όταν τα έσοδα από τα διόδια είναι πολύ χαμηλά και δεν επαρκούν για την κάλυψη των δαπανών του εξοπλισμού ηλεκτρονικής είσπραξης των διοδίων. Στην περίπτωση αυτή θα μπορούσε να διεξαχθεί ανάλυση κόστους - οφέλους για να αξιολογηθεί η βιωσιμότητα της εγκατάστασης ηλεκτρονικού εξοπλισμού είσπραξης.

7. Η μη καταβολή των τελών των διοδίων

7.1.,Θεωρεί ότι η Επιτροπή δεν αντιμετώπισε με τη δέουσα προσοχή τα διάφορα προβλήματα που εντοπίσθηκαν στα υφιστάμενα συστήματα χρέωσης, εξαιτίας της μη καταβολής των τελών των διοδίων. Η μη καταβολή των τελών κατέστη μείζον πρόβλημα για πολλά υφιστάμενα συστήματα διοδίων.

7.2.,Ζητεί από την Επιτροπή να παρουσιάσει στοιχεία για τον τρόπο με τον οποίο θα αντιμετωπισθεί η μη καταβολή των τελών τόσο στο εσωτερικό όσο και μεταξύ των κρατών μελών. Η Επιτροπή οφείλει να καταστήσει σαφή στους χρήστες των οδών τον τρόπο για την πληρωμή προστίμων και πρέπει να επιδιώξει ένα βαθμό εναρμόνισης των προστίμων σε όλη την ΕΕ. Η ύπαρξη έντονα κυμαινόμενων προστίμων στην Κοινότητα θα μπορούσε ενδεχομένως να υποσκάψει την εσωτερική αγορά της Κοινότητας.

7.3.,Επιδοκιμάζει την πρόθεση της Επιτροπής να συγκροτήσει ένα δίκτυο πληροφόρησης μεταξύ των αρμοδίων εθνικών διοικήσεων για τα θέματα των αδειών οδήγησης όπως προτείνεται στο ευρωπαϊκό πρόγραμμα οδικής ασφάλειας(3). Συνιστά επίσης στην Επιτροπή να αναπτύξει προτάσεις που να επιτρέπουν στις δημόσιες αρχές στα διάφορα κράτη μέλη να επιβάλουν διαδικασίες κάλυψης του κόστους σε οχήματα καταχωρημένα σε άλλα κράτη μέλη.

ΠΡΟΣΤΑΣΙΑ ΙΔΙΩΤΙΚΗΣ ΖΩΗΣ

8. Ζητεί από την Επιτροπή να μελετήσει τις συνέπειες από την παρακολούθηση μέσω δορυφόρου των κινήσεων των οδηγών και τις ανησυχίες που ενδεχομένως έχουν οι οδηγοί σχετικά με την προστασία της ιδιωτικής τους ζωής και την ελευθερία των κινήσεών τους.

ΠΑΡΑΚΑΜΠΤΗΡΙΕΣ ΟΔΟΙ

9. Καλεί την Επιτροπή να χρησιμοποιήσει την πρόοδο της δορυφορικής τεχνολογίας για την καλύτερη ενημέρωση των οδηγών σχετικά με παρακαμπτήριες οδούς που εντοπίσθηκαν από τις δημόσιες αρχές προς χρήση σε περίπτωση επείγουσας ανάγκης ή σοβαρών συμφορήσεων. Η απουσία κατάλληλου σχετικού σχεδιασμού και ενημέρωσης των οδηγών σχετικά με τις εν λόγω παρακαμπτήριες οδούς μπορεί απλώς να μεταθέσει τις συμφορήσεις και τις επιβραδύνσεις από μεγάλους οδικούς άξονες που είναι σε θέση να ανταποκριθούν στους κυκλοφοριακούς όγκους σε μικρότερους που φράσσονται εύκολα.

ΣΥΣΤΑΣΕΙΣ ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ

Η ΒΕΛΤΙΩΣΗ ΤΗΣ ΔΙΑΛΕΙΤΟΥΡΓΙΚΟΤΗΤΑΣ ΤΩΝ ΣΥΣΤΗΜΑΤΩΝ ΟΔΙΚΩΝ ΤΗΛΕΔΙΟΔΙΩΝ

Σύσταση 1

Αιτιολογικές σκέψεις - Διαγραφή

>Αρχικό κείμενο>

Οι νέες τεχνολογίες δορυφορικού εντοπισμού θέσης (GNSS) και κινητών επικοινωνιών (GSM/GPRS), με την εφαρμογή τους στα τηλεδιόδια, μπορούν να ανταποκριθούν στις απαιτήσεις των νέων πολιτικών για τη χρέωση τελών που προβλέπονται σε κοινοτικό επίπεδο, καθώς και σε επίπεδο κρατών μελών. Όντως, με τις τεχνολογίες αυτές καθίσταται δυνατή η καταγραφή των διανυθέντων χιλιομέτρων ανά κατηγορία οδού, χωρίς να χρειάζονται πολυδάπανες επενδύσεις για τον εξοπλισμό των υποδομών, ούτε κατασκευή νέων σταθμών διοδίων. Οι τεχνολογίες αυτές ανοίγουν επίσης τον δρόμο για την παροχή νέων υπηρεσιών ασφαλείας και πληροφοριών στους ταξιδιώτες, όπως είναι ο αυτόματος συναγερμός ο οποίος ενεργοποιείται σε ένα όχημα που έχει υποστεί ατύχημα και ο οποίος υποδεικνύει τη θέση του, οι πληροφορίες σε πραγματικό χρόνο σχετικά με τις κυκλοφοριακές συνθήκες, το επίπεδο εξυπηρέτησης της κυκλοφορίας ή τον χρόνο της διαδρομής. Στον τομέα του δορυφορικού εντοπισμού θέσης, το έργο GALILEO, που δρομολογήθηκε από την Ευρωπαϊκή Ένωση το 2002, θα προσφέρει, από το 2008, ανώτερη ποιότητα πληροφόρησης από εκείνη που προσφέρεται από το τωρινό σύστημα GPS, και η οποία θα είναι βέλτιστη για τις οδικές τηλεματικές υπηρεσίες. Το πρόδρομο σύστημα ΕGNOS θα είναι ήδη επιχειρησιακό το 2004 με παρόμοιες επιδόσεις. Μολαταύτα, τα εν λόγω καινοτόμα συστήματα μπορεί να παρουσιάσουν προβλήματα σε θέματα όπως η αξιοπιστία των ελέγχων και η πρόληψη της απάτης.

>Τροποποιημένο κείμενο>

>S>Οι νέες τεχνολογίες δορυφορικού εντοπισμού θέσης (GNSS) και κινητών επικοινωνιών (GSM/GPRS), με την εφαρμογή τους στα τηλεδιόδια, μπορούν να ανταποκριθούν στις απαιτήσεις των νέων πολιτικών για τη χρέωση τελών που προβλέπονται σε κοινοτικό επίπεδο, καθώς και σε επίπεδο κρατών μελών. Όντως, με τις τεχνολογίες αυτές καθίσταται δυνατή η καταγραφή των διανυθέντων χιλιομέτρων ανά κατηγορία οδού, χωρίς να χρειάζονται πολυδάπανες επενδύσεις για τον εξοπλισμό των υποδομών, ούτε κατασκευή νέων σταθμών διοδίων. Οι τεχνολογίες αυτές ανοίγουν επίσης τον δρόμο για την παροχή νέων υπηρεσιών ασφαλείας και πληροφοριών στους ταξιδιώτες, όπως είναι ο αυτόματος συναγερμός ο οποίος ενεργοποιείται σε ένα όχημα που έχει υποστεί ατύχημα και ο οποίος υποδεικνύει τη θέση του, οι πληροφορίες σε πραγματικό χρόνο σχετικά με τις κυκλοφοριακές συνθήκες, το επίπεδο εξυπηρέτησης της κυκλοφορίας ή τον χρόνο της διαδρομής. Στον τομέα του δορυφορικού εντοπισμού θέσης, το έργο GALILEO, που δρομολογήθηκε από την Ευρωπαϊκή Ένωση το 2002, θα προσφέρει, από το 2008, ανώτερη ποιότητα πληροφόρησης από εκείνη που προσφέρεται από το τωρινό σύστημα GPS, και η οποία θα είναι βέλτιστη για τις οδικές τηλεματικές υπηρεσίες. Το πρόδρομο σύστημα ΕGNOS θα είναι ήδη επιχειρησιακό το 2004 με παρόμοιες επιδόσεις. Μολαταύτα, τα εν λόγω καινοτόμα συστήματα μπορεί να παρουσιάσουν προβλήματα σε θέματα όπως η αξιοπιστία των ελέγχων και η πρόληψη της απάτης.>/S>

Σύσταση 2

Αιτιολογικές σκέψεις - Προσθήκη

>Τροποποιημένο κείμενο>

Πολλές τοπικές αρχές εισήγαγαν τοπικά σχήματα χρέωσης των συμφορήσεων σε αστικές περιοχές, τα οποία αποσκοπούν στη διαχείριση μάλλον της ζήτησης παρά στην εξασφάλιση χρηματοδότησης για υποδομές. Είναι προς όφελος όλων των χρηστών οδών, αυτά τα συστήματα διοδίων να ανταποκρίνονται και στα μελλοντικά κριτήρια συμβατότητας. Ωστόσο, σύμφωνα με την αρχή της αναλογικότητας, τα τοπικά σχήματα χρέωσης των συμφορήσεων πρέπει να υπόκεινται σε ευρύτερους όρους εφαρμογής, δεδομένου ότι ορισμένα από αυτά είναι μικρής κλίμακας και έχουν περιορισμένο αντίκτυπο επί της διαλειτουργικότητας των οδικών δικτύων στην Κοινότητα.

Αιτιολογία

Αυτονόητο.

Σύσταση 3

Άρθρο 1

>Αρχικό κείμενο>

Για την επίτευξη του στόχου που ορίζεται στην πρώτη παράγραφο, δημιουργείται η "ευρωπαϊκή υπηρεσία τηλεδιοδίων". Η εν λόγω υπηρεσία πρέπει να διασφαλίζει τη διαλειτουργικότητα για το χρήστη των συστημάτων τηλεδιοδίων που είναι ήδη εγκατεστημένα από τα κράτη μέλη σε εθνική κλίμακα ή σε περιφερειακό επίπεδο, καθώς και εκείνων που πρόκειται να εγκατασταθούν στο μέλλον στο σύνολο της επικράτειας της Ένωσης.

>Τροποποιημένο κείμενο>

Για την επίτευξη του στόχου που ορίζεται στην πρώτη παράγραφο, δημιουργείται η "ευρωπαϊκή υπηρεσία τηλεδιοδίων". Η εν λόγω υπηρεσία πρέπει να διασφαλίζει τη διαλειτουργικότητα για το χρήστη των συστημάτων τηλεδιοδίων που είναι ήδη εγκατεστημένα από τα κράτη μέλη σε εθνική κλίμακα, >S>ή>/S> σε περιφερειακό ή τοπικό επίπεδο, καθώς και εκείνων που πρόκειται να εγκατασταθούν στο μέλλον από το εθνικό, περιφερειακό ή τοπικό επίπεδο στο σύνολο της επικράτειας της Ένωσης.

>Αρχικό κείμενο>

>Τροποποιημένο κείμενο>

Η οδηγία αυτή δεν εφαρμόζεται:

α) στα συστήματα διοδίων για τα οποία δεν υπάρχει ηλεκτρονικό μέσο είσπραξης των τελών,

β) στα ηλεκτρονικά συστήματα διοδίων για τα οποία δεν χρειάζεται εγκατάσταση εξοπλισμού επί των οχημάτων,

γ) στα μικρά, αυστηρώς τοπικά συστήματα διοδίων για τα οποία το κόστος της συμμόρφωσης με τις απαιτήσεις της οδηγίας θα ήταν δυσανάλογο με το όφελος.

Αιτιολογία

Στο κείμενο πρέπει να διασαφηνίζεται ότι είναι μόνο οι εθνικές, περιφερειακές ή τοπικές αρχές που έχουν το δικαίωμα να εισαγάγουν πολιτικές χρέωσης. Αν και η Κοινότητα μπορεί να θέτει τους ευρύτερους στόχους πολιτικής και το πλαίσιο, εντούτοις, δεν πρέπει να έχει την εξουσία να εισαγάγει η ίδια πολιτικές χρέωσης.

Σύσταση 4

Άρθρο 2.2

>Αρχικό κείμενο>

Δυνάμει του άρθρου 3 δημιουργείται από την 1η Ιανουαρίου 2005 η "ευρωπαϊκή υπηρεσία τηλεδιοδίων". Από τη συγκεκριμένη ημερομηνία και έπειτα οι φορείς εκμετάλλευσης οφείλουν να θέτουν στη διάθεση των ενδιαφερομένων χρηστών εξοπλισμό, ο οποίος τοποθετείται επί των οχημάτων, είναι συμβατός με όλα τα συστήματα τηλεδιοδίων που λειτουργούν εντός της Ένωσης, προορίζεται για οχήματα όλων των τύπων σύμφωνα με το χρονοδιάγραμμα που προβλέπεται στο άρθρο 3 παράγραφος 3 και είναι διαλειτουργικός και ικανός να επικοινωνεί με όλα τα συστήματα που λειτουργούν στην επικράτεια της Ένωσης.

>Τροποποιημένο κείμενο>

Δυνάμει του άρθρου 3 δημιουργείται από την 1η Ιανουαρίου >S>2005>/S>2008 η "ευρωπαϊκή υπηρεσία τηλεδιοδίων". Από τη συγκεκριμένη ημερομηνία και έπειτα οι φορείς εκμετάλλευσης οφείλουν να θέτουν στη διάθεση των ενδιαφερομένων χρηστών εξοπλισμό, ο οποίος τοποθετείται επί των οχημάτων, είναι συμβατός με όλα τα συστήματα τηλεδιοδίων που λειτουργούν εντός της Ένωσης, προορίζεται για οχήματα όλων των τύπων σύμφωνα με το χρονοδιάγραμμα που προβλέπεται στο άρθρο 3 παράγραφος 3 και είναι διαλειτουργικός και ικανός να επικοινωνεί με όλα τα συστήματα που λειτουργούν στην επικράτεια της Ένωσης.

Αιτιολογία

Η εν λόγω παρατεταμένη περίοδος είναι αναγκαία, προκειμένου να δοθεί η δυνατότητα μετατροπής των υφιστάμενων συστημάτων διοδίων με μικροκύματα σε "υπηρεσία τηλεδιοδίων".

Σύσταση 5

Άρθρο 2.5

>Αρχικό κείμενο>

Τα συστήματα τα οποία τίθενται σε λειτουργία στο πλαίσιο της "ευρωπαϊκής υπηρεσίας τηλεδιοδίων" πριν από την 1η Ιανουαρίου 2008 θα πρέπει να έχουν εγκαταλείψει την τεχνολογία μικροκυμάτων 5,8 GHz έως την 1η Ιανουαρίου 2012. Η στρατηγική μετάβασης των εν λόγω συστημάτων θα πρέπει να σχεδιαστεί και να εφαρμοστεί από την 1η Ιανουαρίου 2008 έως την 1η Ιανουαρίου 2012.

>Τροποποιημένο κείμενο>

>S>Τα συστήματα τα οποία τίθενται σε λειτουργία στο πλαίσιο της "ευρωπαϊκής υπηρεσίας τηλεδιοδίων" πριν από την 1η Ιανουαρίου 2008 θα πρέπει να έχουν εγκαταλείψει την τεχνολογία μικροκυμάτων 5,8 GHz έως την 1η Ιανουαρίου 2014 2016 και αυτό ισχύει για όλα τα διόδια πλην των τοπικών σχημάτων χρέωσης των συμφορήσεων, για τα οποία ως προθεσμία ορίζεται το 2016. Η στρατηγική μετάβασης των εν λόγω συστημάτων θα πρέπει να σχεδιαστεί και να εφαρμοστεί από την 1η Ιανουαρίου 2008 έως την 1η Ιανουαρίου 2014 και αυτό ισχύει για όλα τα διόδια πλην των τοπικών σχημάτων χρέωσης των συμφορήσεων, για τα οποία ως προθεσμία ορίζεται το 2016.>/S> Ως το τέλος του 2007 θα πρέπει να έχει αναληφθεί μια μελέτη, η οποία θα αξιολογεί το επίπεδο της διαλειτουργικότητας. Αν δεν έχει επιτευχθεί διαλειτουργικότητα τότε θα πρέπει να καθοριστεί συγκεκριμένη στρατηγική μετάβασης για τη βελτίωση της διαλειτουργικότητας.

Αιτιολογία

Οι διαβουλεύσεις με τις τοπικές και περιφερειακές αρχές που ήδη διαχειρίζονται διόδια και επιβάλλουν χρέωση στους χρήστες των οδών κατέδειξαν ότι το χρονικό περιθώριο μέχρι το 2012 είναι πολύ περιορισμένο. Η μετάβαση από τα μικροκύματα στη δορυφορική τεχνολογία δεν προβλέπεται να είναι τόσο ταχεία όπως υποστηρίζει η Επιτροπή. Πρέπει να ισχύσει η αρχή της αναλογικότητας και τα τοπικά σχήματα χρέωσης των συμφορήσεων πρέπει να υπόκεινται σε περισσότερο ευρείς όρους, δεδομένου ότι ορισμένα από αυτά είναι μικρής κλίμακας και έχουν περιορισμένο αντίκτυπο στη διαλειτουργικότητα των οδικών δικτύων της Κοινότητας.

Σύσταση 6

Άρθρο 2.6

>Αρχικό κείμενο>

Προκειμένου να διασφαλιστεί ότι οι δορυφορικές τεχνολογίες και οι κινητές επικοινωνίες ανταποκρίνονται στις ανάγκες των φορέων εκμετάλλευσης συστημάτων τηλεδιοδίων, η Επιτροπή θα υποβάλει πριν από τις 31 Δεκεμβρίου 2007, έκθεση η οποία θα καταρτιστεί με τη συνδρομή της επιτροπής τηλεδιοδίων και, ενδεχομένως, πρόταση για παράταση της χρήσης των συστημάτων μικροκυμάτων.

>Τροποποιημένο κείμενο>

Προκειμένου να διασφαλιστεί ότι οι δορυφορικές τεχνολογίες και οι κινητές επικοινωνίες ανταποκρίνονται στις ανάγκες των φορέων εκμετάλλευσης συστημάτων τηλεδιοδίων, η Επιτροπή, μετά από διαβούλευση με τους φορείς εκμετάλλευσης συστημάτων διοδίων, θα υποβάλει πριν από τις 31 Δεκεμβρίου 2007, έκθεση η οποία θα καταρτιστεί με τη συνδρομή της επιτροπής τηλεδιοδίων και, ενδεχομένως, πρόταση για παράταση της χρήσης των συστημάτων μικροκυμάτων.

Αιτιολογία

Η Επιτροπή δεν μπορεί να διαχειρισθεί τη μετάβαση προς τη διαλειτουργικότητα χωρίς την πλήρη συνεργασία των φορέων εκμετάλλευσης των διοδίων και των διαχειριστών των υποδομών, τους οποίους αποτελούν όλο και περισσότερο οι τοπικές και περιφερειακές αρχές.

Σύσταση 7

Άρθρο 2.7

>Αρχικό κείμενο>

Τα κράτη μέλη λαμβάνουν τα αναγκαία μέτρα προκειμένου να ενισχυθεί η χρήση των συστημάτων τηλεδιοδίων. Μεριμνούν κυρίως ούτως ώστε έως το 2005 το αργότερο τουλάχιστον το 50 % των λωρίδων διοδίων κάθε σταθμού να εξοπλιστούν με ηλεκτρονικά διόδια.

>Τροποποιημένο κείμενο>

Τα κράτη μέλη λαμβάνουν τα αναγκαία μέτρα προκειμένου να ενισχυθεί η χρήση των συστημάτων τηλεδιοδίων. Μεριμνούν κυρίως ούτως ώστε έως το >S>2005>/S>2008 το αργότερο τουλάχιστον το 50 % των λωρίδων διοδίων κάθε σταθμού να εξοπλιστούν με ηλεκτρονικά διόδια. Ο στόχος του 50 % δεν προϋποθέτει ότι οι λωρίδες των τηλεδιοδίων που συμβάλλουν για την επίτευξη του εν λόγω στόχου πρέπει να είναι αποκλειστικά ηλεκτρονικές. Επιτρέπεται η συνύπαρξη της είσπραξης των τελών διοδίων δια χειρός με νεότερη ηλεκτρονική τεχνολογία.

Αιτιολογία

Οι διαχειριστές διοδίων δεν πρέπει να υποχρεούνται να προβλέψουν επιπλέον λωρίδες για την αποκλειστικά ηλεκτρονική είσπραξη των τελών των διοδίων. Η πρόβλεψη ανάλογης επιπλέον υποδομής θα ήταν δαπανηρή από την άποψη του κόστους και αρνητική από την άποψη του περιβαλλοντικού αντίκτυπου και θα προκαλούσε σύγχυση στους χρήστες των διοδίων, με πιθανό αποτέλεσμα την επιδείνωση των συμφορήσεων. Η παράταση της σχετικής προθεσμίας είναι αναγκαία για τη συνέπεια με άλλες προτεινόμενες τροποποιήσεις.

Σύσταση 8

Άρθρο 3.3

>Αρχικό κείμενο>

(α) για όλα τα οχήματα άνω των 3,5 τόνων και για τα οχήματα που μεταφέρουν περισσότερους από 9 επιβάτες (οδηγός + 8), από την 1η Ιανουαρίου 2005,

>Τροποποιημένο κείμενο>

(α) για όλα τα οχήματα, τα οποία χρησιμοποιούν διόδια πλην των τοπικών σχημάτων χρέωσης των συμφορήσεων, άνω των 3,5 τόνων και για τα οχήματα που μεταφέρουν περισσότερους από 9 επιβάτες (οδηγός + 8), από την 1η Ιανουαρίου 2008>S> 2005>/S>,

>Αρχικό κείμενο>

(β) για όλους τους άλλους τύπους οχημάτων, το αργότερο την 1η Ιανουαρίου 2010.

>Τροποποιημένο κείμενο>

(β) για όλους τους άλλους τύπους οχημάτων, τα οποία χρησιμοποιούν διόδια πλην των τοπικών σχημάτων χρέωσης των συμφορήσεων, το αργότερο την 1η Ιανουαρίου 2012>S> 2010>/S>.

>Τροποποιημένο κείμενο>

(γ) για όλα τα οχήματα, τα οποία χρησιμοποιούν τοπικά σχήματα χρέωσης των συμφορήσεων, το αργότερο το 2014.

Αιτιολογία

Οι εν λόγω παρατεταμένες περίοδοι είναι αναγκαίες, προκειμένου να δοθεί η δυνατότητα μετατροπής των υφιστάμενων συστημάτων διοδίων με μικροκύματα σε "υπηρεσία τηλεδιοδίων". Πρέπει να ισχύσει η αρχή της αναλογικότητας και τα τοπικά σχήματα χρέωσης των συμφορήσεων πρέπει να υπόκεινται σε περισσότερο ευρείς όρους, δεδομένου ότι ορισμένα από αυτά είναι μικρής κλίμακας και έχουν περιορισμένο αντίκτυπο στη διαλειτουργικότητα των οδικών δικτύων της Κοινότητας.

Σύσταση 9

Άρθρο 5

>Αρχικό κείμενο>

Η Επιτροπή επικουρείται από την "επιτροπή τηλεδιοδίων", την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

>Τροποποιημένο κείμενο>

Η Επιτροπή επικουρείται από την "επιτροπή τηλεδιοδίων", την οποία αποτελούν αντιπρόσωποι των κρατών μελών και της τοπικής και περιφερειακής αυτοδιοίκησης και της οποίας προεδρεύει ο αντιπρόσωπος της Επιτροπής.

Αιτιολογία

Η τοπική και περιφερειακή αυτοδιοίκηση πρέπει να συμπεριληφθεί σε αυτού του είδους τις συζητήσεις, δεδομένου του ρόλου της στη λειτουργία των διοδίων και την εισαγωγή πολιτικών διοδίων. Βάσει της αρχής της επικουρικότητας, η τοπική και περιφερειακή αυτοδιοίκηση πρέπει να είναι σε θέση να συμμετέχει σε αυτού του είδους τις συζητήσεις, καθώς πιθανόν να υπάρχουν περιπτώσεις, κατά τις οποίες οι τοπικές και περιφερειακές αρχές επιδιώκουν να ακολουθήσουν μία πολιτική για την εισαγωγή συστημάτων διοδίων, η οποία ενδεχομένως δεν είναι σύμφωνη με τις πολιτικές σε επίπεδο κράτους μέλους.

Βρυξέλλες, 20 Νοεμβρίου 2003.

Ο Πρόεδρος

της Επιτροπής των Περιφερειών

Albert Bore

(1) Τα σήματα χρησιμοποιούνται ευρέως στην Κοινότητα ως μία μορφή διοδίων, και συχνά σε αυτοκινητοδρόμους, δίνοντας τη δυνατότητα στους πολίτες να πληρώνουν για τη χρησιμοποίηση των οδών μέσω παραστατικών ή αδειών, που είναι γνωστά και ως σήματα (vignettes).

(2) Πρόταση που υιοθετήθηκε από την Επιτροπή, στις 23 Ιουλίου 2003 (COM(2003) 448 τελικό) για τη σύνδεση, βάσει κοινών αρχών, των εθνικών συστημάτων διοδίων και χρέωσης των χρηστών για τη χρήση υποδομών.

(3) COM(2003) 311 τελικό.